b"\n_START_ARTICLE_\nRestaurant Madrid-Barcelona\n_START_SECTION_\nDescripci\xc3\xb3\n_START_PARAGRAPH_\nLocal situat a la planta baixa de l'edifici afrontat al carrer Arag\xc3\xb3 n\xc3\xbamero 282. A l'exterior, el restaurant nom\xc3\xa9s disposa d'una obertura formada per un frontis aplacat que envolta la obertura i agrupa els dos portals originals units per l'estintolament de l'agulla. El s\xc3\xb2col \xc3\xa9s de marbre negre vetejat amb blanc amb una motllura superior semicircular. Sobre l'obertura, al nivell de la llinda, un r\xc3\xa8tol anuncia el nom del restaurant dibuixat amb bombetes incandescents. Una vora perimetral de marbre blanc uneix tot el conjunt._NEWLINE_Pel que fa a l'interior de l'establiment, destaca l'entresolat amb un balc\xc3\xb3 circular a l'esquerra i l'escala d'acc\xc3\xa9s a la dreta. S'han conservat altres elements de la decoraci\xc3\xb3 de l'\xc3\xa8poca original com \xc3\xa9s el marbre bicolor i el boteller de fusta del darrere amb els tubs d'un organ decoratiu sobre la cornisa de planta ondulada, la motllura de la claraboia, les pillastres, el fris del cel ras o la barana de l'entresolat i de l'escala.\n_START_SECTION_\nHist\xc3\xb2ria\n_START_PARAGRAPH_\nEl nom del restaurant procedeix del baixador que hi havia al carrer Arag\xc3\xb3 on hi circulaven els trens que feien el recorregut de Madrid a Barcelona. El restaurant es va inaugurar el 1929 amb motiu de l'Exposici\xc3\xb3 Internacional i va continuar amb aquest nom tot i que l'estaci\xc3\xb3 exterior es va desmuntar el 1960. L'edifici on es troba el restaurant era l'hotel Terminus, inaugurat el 1903 com un dels hotels m\xc3\xa9s moderns de l'\xc3\xa8poca. L'edifici datat del 1878 va ser reformat per Josep Puig i Cadafalch el 1902 que va afegir una planta i un soterrani."